Túrakód: V008\_02 / Táv.: 26,5 km / Frissítve: 2019-01-26

Túranév: Szentes térsége / Szegvári homokpad #1

Leírás:

26,5 km-es túránk során a szegvári homokpadra evezünk le, hogy egy igazi, tiszai, „homok hegyen” töltsük pihenőnket.

*(A túra választásánál, ne feledjük, hogy az út fárasztóbb része a nap második részében vár ránk!)*

*(A túrajavaslatnak kettőnapos változata is elérhető, mely táborozással is kiegészül.)*

Kiindulási pontunk a St. Jupát SE. Vízitelepe mellett található komplejáró *(237,8 fkm)*, *(up.: 000iep)*.

Innen lefelé induljunk. *(A track, csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal.)*

Rögtön a kanyar alatt találjuk az útközben fellelhető egyetlen jelentős homokpadot *(237 fkm)*. Lejjebb a 235 fkm alatt/felett terül el *(b.)*
a helyiek által, „Sziget” néven emlegetett terület. Itt, az ártérben hobbikertek, gyümölcsfás telkek találhatóak. E szakaszon, a vízparton mólók sorakoznak, melyeken gyakran horgászok lesik a pecabot végének rezdüléseit.

Szemben a túlsó oldalon, a kanyar kezdetén vízkivételi mű látható. A kanyarulat alatt a 234 fkm-nél homokszegélyt találunk, mely mártózási lehetőséget kínál a túrázónak. Innen hosszan belátható szakaszok következnek, kevés változatossággal, nagy nyugalmat biztosítva az erre fogékonyaknak. *(Ezen részen, erősebb déli szél esetén, zord feltételeket szab a folyó, jelentős hullámok korbácsolásával.)* Közben a 230 fkm-nél elsiklunk az egykori révátkelő mellett, melyről már csak a parton *(észrevehetetlenül)* megbúvó, drótkötélfeszítő csörlő tanúskodik.

Amennyiben szeretnénk kipróbálni a tiszai „csorgás” megnyugtató élményét, azt is itt célszerű megtennünk, mert a nap második felében ez már nem a kívánt irányba történő haladással tehető csak meg.
A monoton szakasznak, a 227 fkm alatt kezdődő, nagy ívű jobbos kanyarulat vet véget. Az alján hírtelen, éles balkanyar következik, mely alaposan megforgatja a vizet, és már a cél,- és fordulópontként választott homokpartot rejti *(224,3 fkm, úp.: 001ford)*. Itt közepes vízállás esetén is homokra tudunk kiszállni pihenni, fürödni. Pancsolásunkkal legyünk körültekintőek! A víz bedőlt fákat, tuskókat rejt, rejthet, esetenként évről-évre változó elhelyezkedéssel. Mielőtt ugrálásba kezdünk, -erre egyébként alkalmas, hirtelen mélyülő partszakaszon- derítsük fel a területet!

Visszaindulásunk ütemezésénél vegyük számításba a felfelé történő evezés jelentősebb időigényét, melyet az uralkodó széljárás is tovább növelhet!

Az út során célszerű követnünk a folyóvízen felfelé evezők stratégiáját, miszerint kanyarok mentén oldalt váltunk, hogy mindig a belső íven haladjunk. (*Így részben rövidebb a táv, részben a sodrás is csekélyebb.)* De amennyiben kíváncsiságunk irányítja hajónkat, ne habozzunk azt az oldalt választani, mely jobban felkeltette érdeklődésünket. Pihenőinket egy-egy bedőlt fába, kikötött ladikba kapaszkodva, vagy kikötve tudjunk megtenni. Kiszállásra, csak a 34-es homokszegély kínál jó lehetőséget *(234 fkm, úp.: 002kbp)*. Ha időnk engedi, a 37-es parton is álljunk meg fürdőzni, heverészni *(237 fkm, úp.: 003kbp)*. A partszakasz alsó részét választva, a kialakult strandolási szokásokhoz történő alkalmazkodás érdekében!

Hajóba szállva, gyorsan megérkezünk kiindulási pontunkra, mely túránk végpontja is egyben.

Feldolgozták: Erdélyszky Szilvia, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*